Сергей Есенин
Силен е животът
очарова…

Превод от руски: Иван Николов, 1984

chitanka.info

Силен е животът — очарова

или пък ни мами с вещина,

все едно: ръката му сурова

пише съдбоносни писмена.

Но притворя ли очи, веднага

мислено си казвам: „Не тъжи,

той ни мами, ала често влага

и утеха в своите лъжи.

Обърни лице и по луната

разгадавай своя земен дял,

успокой си, смъртнико, душата,

всички чужди истини презрял.“

Искам в люляковите пожари

трезво да премисля своя път.

Ще ни лъжат ветренни другари

и жените ще ни изменят.

Нека ме ласкаят снежно слово,

нека ме одумват с лют език —

свикнал съм на всичко и отново

няма да се жаля нито миг.

Моята душа трепери вече

на звездите в блясъка студен.

Който ми е свиден — се отрече,

и забрави — който беше с мен.

Все едно, посрещан с неохота,

мен ме радва ясната зора

и съм благодарен на живота,

че земя такава ми избра.

1925

Издание: Сергей Есенин. Стихотворения. Поеми. Издателство „Народна култура“, 1984

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.